Day Tripper

«Day Tripper» er en sang av The Beatles som hovedsakelig ble skrevet av John Lennon, men offisielt kreditert Lennon/McCartney. Sangen ble først utgitt på singel 3. desember 1965 som dobbel A-side sammen med «We Can Work It Out». I USA ble singlen utgitt tre dager senere.


== Bakgrunn ==
John Lennon og Paul McCartney skrev den sammen hjemme hos Lennon. Sistnevnte hadde grunnidéen og gitarriffet klart. De var i tidsnød for å ha nok sanger til sitt kommende album samt singel. Derfor var «Day Tripper» en påtvungen komposisjon. Strofen «she's a big teaser» lød opprinnelig «she's a prick teaser»; hvorav «prick teaser» var et engelsk uttrykk for damer som oppmuntret/ertet menn til å bli seksuelt opphisset uten å ville ha sex selv.  Ellers var sangtittelen en slags beskrivelse og et spark til folk som var pertentlig på jobb, men som var veldig utagerende i helgene.


== Innspilling ==
«Day Tripper» ble innspilt 16. oktober 1965 i Abbey Road Studios. De spilte inn tre tagninger med grunnkomp, hvorav kun den siste var en komplett gjennomkjøring. George Harrison starter med gitarriffet, McCartney kommer inn og spiller det samme på bass. Lennons rytmegitar følger noen takter før trommeslager Ringo Starr gjør en markering som for alvor setter det hele i gang. Starr la på tamburin, Harrison det samme med gitarsolo, mens Lennon og McCartney bidro med vokal pålegg to ganger. McCartney sang i versene med Lennon på harmoni (muligens siden Lennon ikke klarte å nå de høyeste tonene). I refrengene var det omvendt; Lennon på vokal med McCartney på harmoni.


== Musikere og instrumenter ==
John Lennon: rytmegitar, vokal, harmonivokal
Paul McCartney: bass, vokal, harmonivokal
George Harrison: sologitar
Ringo Starr: trommer, tamburin


== Hitlister ==
Record Retailer (Storbritannia) – førsteplass 16. desember 1965 og holdt seg der i fem uker.
Billboard (USA) – femteplass 22. januar 1966.
VG-lista (Norge) – førsteplass uke 51 1965 og holdt seg der i syv uker.


== Andre albumutgivelser hvor «Day Tripper» er inkludert ==
Yesterday and Today – utgitt 20. juni 1966.
A Collection of Beatles Oldies – utgitt 10. desember 1966.
1962–1966 – utgitt 2. april 1973.
20 Greatest Hits – utgitt 11. oktober 1982.
Past Masters 2 – utgitt 7. mars 1988.
1 – utgitt 13. november 2000.Gruppen la til «Day Tripper» på sine konserter fra og med 3. desember 1965 (sam.me dag som singlen ble sluppet) og spilte den helt fram til sin siste konsert 29. august 1966 i Candlestick Park, San Francisco. Ingen konsertversjon har dukket opp på offentlige utgitte album.


== Filmopptak hvor The Beatles fremfører «Day Tripper» ==
Nippon Budokan Hall i Tokyo 30. juni 1966.
Nippon Budokan Hall i Tokyo 1. juli 1966 (de spilte to konserter denne dagen, og filmopptaket er fra den første av de to).Det som skiller studio-versjonen fra disse konsert-variantene, er at Harrison også er med sporadisk på harmonivokal. Han er med å synger mens han samtidig tar gitarsoloen. På disse konsertene brukte også Starr å etterligne tamburinen med enkle slag på hi-hat.


== Promo-filmer / miming ==
TV-programmet The Music of Lennon & McCartney – starter med noen damer som danser og hopper før kamera føres over til gruppen (filmet 1./2. november 1965).
De står i noen kulisser som forestiller et flyvrak. Ringo Starr veksler mellom å holde trommestikker, tamburin eller en sag i hendene. (filmet 23. november 1965).
Mer normale kulisser og de mimer mer seriøst alle sammen (filmet 23. november 1965).
Samme versjon som foregående, men med noen forskjeller i start og avslutning når kamera er fokusert på Starr.


== Referanser ==


== Eksterne lenker ==
Sangteksten (presentert på The Beatles' offisielle webside)